དེ་ཡང་ཡུལ་གངས་ཅན་པའི་གནའ་བོའི་ལུགས་སྲོལ་བཟང་པོའི་རྗེས་སུ་འབྲངས་སྟེ་གཉེན་སྟོན་སྐོར་ལས་དར་བཤད་བྱ་ཚུལ་ནི།དེ་རིང་ལྷ་ཉིན་དཀར་པོ་ལ།གནམ་ལ་གཟའ་སྐར་དང་ཚེས་གྲངས་བཟང༌།ས་ལ་འབྱུང་བ་ལྔ་བཞིའི་དུས་ཚོད་བཟང༌།བར་ལ་ལ་ཉེ་དང་གཉེན་ཉེ་བཟང༌།བཟང་པོ་གསུམ་གྱི་རྟེན་འབྲེལ་འགྲིགས་པའི་སྐབས།དབུས་རི་རྒྱལ་ལྷུན་པོའི་སྐུ་མདུན།ཡོངས་འདུ་དཔག་བསམ་ཤིང་གི་རྩེ་མོ།མེ་ཏོག་པདྨ་འཁྲུངས་པའི་དགའ་ཚལ།འཛམ་གླིང་བདེ་བ་ལྷ་ཡི་གཞལ་ཡས།དབྱར་འཇའ་ཚོན་སྣ་ལྔ་ཤར་བའི་གུར་ཁྱིམ་ནང༌།ནམ་མཁའ་གཡུ་ཡི་འཁོར་ལོ་རྩིབས་དགུ་གདུགས་ལྟར་ཕུབ་པའི་མ་འོགཕ་རྒྱུད་དེ་སྒ་ནས་ཆད།མ་རྒྱུད་དེ་ལྡོང་ནས་ཆད།བུ་རྒྱུད་དེ་འབྲུ་ནས་ཆད།བོད་སྒ་འབྲུ་ལྡོང་གསུམ་འཛོམས་པའི་མི་འདི།མི་ཚེ་ཆུ་ལས་རིང༌།མི་སྲོག་བྲག་ལས་སྲ།མི་རྒྱུད་དར་ལས་འཇམ།འཛོམས་ནས་འཕོ་འགྱུར་མེད་པའི་བཀྲ་ཤིས་ཤོགབྲག་རི་རིན་ཆེན་སྤུངས་པའི་གཡོན་ཟུར།ཆུ་བོ་གསེར་ལྡན་ཁྲ་མོའི་གཡས་ཟུར།རྒྱབ་རི་ལ་ཉི་མ་ཤར་འདྲ།མདུན་རི་ལ་ཟླ་བ་ཚེས་འདྲ།མཁར་མི་འགྱུར་དངུལ་དཀར་གྲུ་བཞིའི་ནང༌།ཐབ་ཆེན་གཡུང་དྲུང་གཡས་འཁྱིལ་ལ།ཐབ་ལྷ་མེ་ལྷ་རང་འཁོར་ཤོགམ་སྲུ་མོ་སྨན་གནས་ར་གསུམ།ཟས་ནོར་ལོངས་སྤྱོད་འཛོམ་པར་ཤོགའཛོམས་ནས་དར་གུད་མེད་པར་ཤོགཕུ་སྤང་དཀར་མེ་ཏོག་ཡར་སྐྱེས་ཀྱི་ར་བ་ལ།སྟེང་ལྷ་ཆེན་ཚངས་པ་གདོང་བཞི་མན་ཆད།འོག་ཀླུ་རྒྱལ་གཙུག་ན་དགའ་བོ་ཡན་ཆད།བར་གཉན་ཆེན་ཨ་བོ་གེ་འཛོ་ཚུན་ཆད།ཕྱི་གསེར་རིའི་རི་བདུན།ནང་རོལ་པའི་མཚོ་བདུན།དེར་གནས་ཀྱི་ལྷ་སྲིན་སྡེ་བརྒྱད།དེ་རིང་རུ་ང་དང་ཕྲག་དོག་མི་མཛད་པའི་ཉི་མ་ལ།ས་སྐྱིད་རིན་ཆེན་ལྡོང་རྒྱུད་ནས།ང་མི་ཆུང་བསམ་པའི་དོན་འགྲུབ་ཡིན།ཚིག་གཅིག་བཟླས་ན་ཁ་དགེཚིག་གཉིས་བཟླས་ན་བཀྲ་ཤིས།ཚིག་གསུམ་བཟླས་ན་དོན་འགྲུབ།ཁས་ཅི་བཟླས་ལ་བཀྲ་ཤིས།ལག་གར་བཞག་ལ་གཡང་ཆགས།རྡོག་གར་རྫིས་ལ་རྩྭ་སྐྱེ།ངས་ལག་ལ་བཟུང་བའི་རྒྱ་དར་དཀར་པོ་ཡུག་དགུ་འདི།བྱུང་བ་ནག་པོ་རྒྱ་ནས་བྱུང༌།བཀལ་བ་སྨུག་ཆུང་དྲེལ་ལ་བཀལ།སླེབས་པ་དབུ་ནག་བོད་ལ་སླེབས།དར་བ་སྤུར་རྒྱལ་བོད་ལ་དར།ལྷ་བླ་མ་བཟང་པོའི་མཇལ་དར།གོང་དཔོན་ལུ་བཟང་པོའི་ཁྲིམས་དར།མ་སྲུ་མོ་བཟང་པོའི་གནས་དར།བུ་དཔའ་བོ་བཟང་པོའི་དཔའ་དར།རྟ་ཅང་ཤེས་མགྱོགས་པའི་མགྱོགས་དར།མ་བྱས་དར་རྩི་ཧྲུག་པོ་ཡོད།དར་དཀར་པོ་ཉིན་མོ་བདེ་ལེགས་འདི།དར་སྟོད་ཚེ་ལྷ་རྣམ་གསུམ་བཞུགས།ཚེ་དང་བསོད་ནམས་འཕེལ་བའི་རྟེན་འབྲེལ་ཡིན།དར་སྐེད་ཛཾ་ལྷ་རིགས་ལྔ་བཞུགས།རྒྱུ་ནོར་ལོངས་སྤྱོད་འཛོམས་པའི་རྟེན་འབྲེལ་ཡིན།དར་མཐར་དཔའ་བོ་མཁའ་འགྲོ་བཞུགས།བར་ཆད་བདུད་ལས་རྒྱལ་བའི་རྟེན་འབྲེལ་ཡོད།མཐའ་ནས་རྒྱ་ནག་ལྕགས་རིས་བསྐོར།ལྕགས་ཀྱི་སྲོག་རྩ་འགྲུབ་པའི་རྟེན་འབྲེལ་ཡིན།ཕྱི་མི་འགྱུར་བཀྲ་ཤིས་རྟགས་བརྒྱད་ཡོད།ནང་མི་འགྱུར་དགོས་འདོད་ནོར་བུ་ཡོད།ཚེ་མི་ཉམས་རྡོ་རྗེའི་མདུད་པ་ཡོད།གཡང་མི་ཉམས་ཕྱུགས་ཀྱི་ར་བ་ཡོད།བདག་ཅག་གི་འགལ་རྐྱེན་སྤང་བྱ་མི་མཐུན་པའི་ཕྱོགས་ཐམས་ཅད་ལས་རྣམ་པར་རྒྱལ་ཏེ་ཤིན་ཏུ་བཀྲ་ཤིས་པ་དང་བདེ་ལེགས་ཀྱི་དཔལ་དམ་པ་ཐོབ་པ་གཅིག་ཏུ་གྱུར་ཅིག།